Ir-Regolament tal-Kummissjoni (KEE) Nru 2311/2000
tat-18 ta' Ottubru 2000
li jistabbilixxi l-lista tal-miżuri li għalihom ir-Regolament tal-Kunsill (KEE) Nru 4045/89 ma jgħoddx u li jħassar id-Deċiżjoni 96/284/KE
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 4045/89 tal-21 ta' Diċembru 1989 dwar l-iskrutinju mill-Istati Membri tat-tranżazzjonijiet li jiffurmaw parti mis-sistema ta'l-iffinanzjar tas-Sezzjoni ta' Garanzija tal-Gwida Agrikola Ewropea u l-Fond tal-Garanzija u li jirrevoka d-Direttiva 77/435/KEE [1] kif l-aħħar emendata bir-Regolament (KE) Nru 3235/94 [2], u b'mod partikolari l-Artikolu 1(4) tiegħu,
Billi:
(1) L-Artikolu 1(4) tar-Regolament (KEE) Nru 4045/89 jipprovdi espressament li l-Kummissjoni għandha tħejji lista ta' miżuri li għalihom ir-Regolament ma jgħoddx. Huwa approprjat li jiġu inklużi f'dik il-lista miżuri li huma min-natura tagħhom mhux adattati għall-kontroll posterjuri bħala skrutinju ta' dokumenti kummerċjali.
(2) Għandhom jiqiesu l-miżuri taħt ir-Regolament tal-Kunsill (KE) Nru 1257/2000 tas-17 ta' Mejju 1999 dwar l-appoġġ għall-iżvilupp rurali mill-Gwida Agrikola Ewropea u l-Fond tal-Garanzija (FAEGG) u li jemenda u jħassar ċerti Regolamenti [3].
(3) Id-Deċiżjoni tal-Kummissjoni 96/284/KE tat-12 ta' April 1996 li twaqqaf il-lista ta' miżuri li għalihom ir-Regolament (KEE) Nru 4045/89 tal-Kunsill ma jgħoddx [4] għandha tiġi revokata biex tirrifletti ċerti bidliet fil-leġislazzjoni Komunitarja.
(4) Il-miżuri previsti minn dan ir-Regolament huma konformi ma' l-opinjoni tal-Kumitat tal-Fond,
ADOTTAT DAN IR-REGOLAMENT:
Artikolu 1
Is-sistema ta' skrutinji stabbilita bir-Regolament (KEE) Nru 4045/89 ma' tgħoddx għall-miżuri elenkati fl-Anness ta' dan ir-Regolament.
Artikolu 2
Id-Deċiżjoni Nru 96/284/KE qed tiġi b'dan revokata.
Artikolu 3
Dan ir-Regolament għandu jidħol fis-seħħ mill-1 ta' Novembru 2000.
Dan ir-Regolament għandu jorbot fl-intier tiegħu u jgħodd direttament fl-Istati Membri kollha.
Magħmul fi Brussell, fit-18 ta' Ottubru 2000.